Source: http://osh.sm.ee/legislation/arengukava.htm
Timestamp: 2018-03-18 17:15:43+00:00
Document Index: 6502221

Matched Legal Cases: ['§ 2', '§ 13', '§ 1', '§ 20', '§ 21', '§ 17', '§ 18', '§20', '§ 13']

Eelnõu 22
Eelnõu 19.03.2003
EESTI TÖÖTERVISHOIU ARENGUKAVA
aastani 2007
Riigi strateegia
Hetkeseis ja eesmärgid aastani 2007
Infosüsteemid ja infolevi
ILO/WHO töötervishoiu ühiskomisjoni määratluse (1950; muudetud 1995) järgi “peab töötervishoid taotlema kõigi kutsealade töötajate füüsilise, vaimse ja sotsiaalse heaolu edendamist ning säilitamist võimalikult kõrgel tasemel; töötajate seas töötingimustest põhjustatud terviseseisundi tõttu töölt eemaloleku vältimist; töötajate kaitset tööriskide eest, mis tulenevad tervisele ebasoodsatest teguritest; töötajale tervist säästva töökeskkonna tagamist, kusjuures töö peab olema kohandatud töötaja füsioloogilistele ja psühholoogilistele võimetele. Lõppkokkuvõttes tähendab töötervishoid töö kohandamist inimesega ning iga inimese kohandumist oma tööga”.
Mis tahes riigi sotsiaalmajandusliku arengu käik sõltub suuresti tööjõu tervisest, töövõime ja motiveerituse tasemest, millega seoses on raske üle hinnata töötervishoiu rolli ühiskonnas.
Tänapäeva töötervishoiu tähelepanu keskmes asuvad kolm eesmärki:
1. töötajate tervise ja töövõime säilitamine ning edendamine;
2. töökeskkonna ja töö iseloomu parandamine, soodustamaks tööohutuse ja töötervishoiu arengut;
3. töökorralduse ja töökultuuri arendamine sellises suunas, mis toetab tööohutust ja töötervishoidu, edendab ettevõttes positiivset psühho-sotsiaalset mikrokliimat ja ladusat tööd, luues eelduse töö tootlikkuse suurendamiseks.
Euroopa Liidu sotsiaalharta nime all tuntud õiguslikult mittesiduv poliitiline deklaratsioon “Ühenduse töötajate põhisotsiaalõiguste harta” (1989) märgib artiklis 19, et “iga töötaja töökeskkonnas peavad olema rahuldavad tervishoiu- ja ohutustingimused”.
Viimaste aastakümnete jooksul on mõiste “töötervishoid” sisu oluliselt laienenud. Töötervishoiu peaeesmärk ei saa olla enam pelgalt tööõnnetuste ja kutsehaiguste ning tööst põhjustatud haigestumise ärahoidmine, vaid kõigi töötajate tervise, töövõime ja sotsiaalse heaolu kaitse ning igakülgne edendamine. Ühteaegu tähendab see, et töötervishoid hõlmab olulise osa kogu riigi arengu sotsiaalmajanduslikust mõõtmest, samuti töötajate inimõigustest.
Järjest selgemaks saab tõde, et katsed edendada töötervishoidu kitsalt ja isoleeritult, lahus teistest sellega orgaaniliselt seonduvatest valdkondadest (rahvatervis, tervishoid, meditsiin, töösuhted ja tööhõive, keskkonnakaitse, haridus) ei too ega saagi tuua soovitud tulemust. Töötervishoid eeldab laiahaardelist ja integreeritud käsitlust, mille fookuses asub mitte lihtsalt töötaja, vaid inimene-ühiskonnaliige.
Töötervishoiuseisundi määratlejad, mida vajadusel tuleb töökohal nii mõjutada kui ka kontrollida, on:
ohutu ja tervislik töö- ning olmekeskkond;
majandus-, töösuhte- ja sotsiaalsüsteem, mis toetab elukvaliteeti, sotsiaalset tasakaalu ning inimeste võimalust osaleda neid otseselt puudutavate otsuste langetamises;
töötavate inimeste sotsiaalkultuurilised tõekspidamised koos nende tervisliku käitumise
kõrgetasemeline arstiabi ja preventsiooniteenused.
Maailma Terviseorganisatsiooni (WHO) Euroopa regionaalbüroo on rõhutanud, et töötervishoiuarsti peaülesandeks on nõustada töökeskkonna kujundamise eest otsest vastutust kandvat tööandjat selles, kuidas:
identifitseerida ja hinnata töökoha terviseriske;
kaitsta ja edendada töötajate tervist;
teostada järelevalvet töökeskkonna ja töötegevuse tegurite üle, mis võivad mõjutada töötajate tervist;
parandada töötingimusi ja töökeskkonda;
säilitada töötervishoiuteenuste pakkumise kaudu ettevõtte töötajatele tervis ning saavutada (läbi ekspertnõuannete) asjaomase töökollektiivi tervise ja ohutuse võimalikult kõrge tase;
tugevdada töökoha tervishoiu edendamist kui jätkuprotsessi, tõstmaks füüsilise, sotsiaalse ja organisatsioonilise töökeskkonna parandamise kaudu kõigi töötajate tööelu kvaliteeti, tervise ja heaolu taset;
arendada töökorraldust ja töökultuuri, mis toetavad töötervishoidu ja tööohutust, edendavad positiivset sotsiaalõhkkonda ja ettevõtte sujuvat toimimist, seega tõstavad ettevõtte tootlikkust;
kasutada inimvara juhtimist, suurendamaks töötajate töövõimet, et kohanduda paremini tööelu nõudmistega.
Töötervishoiu ja tööohutuse seadus (TTS), Eesti töökeskkonnapoliitika alusdokument mõistab “töötervishoiuna töötaja tervisekahjustuse vältimiseks töökorraldus- ja meditsiiniabinõude rakendamist, töö kohandamist töötaja võimetele ning töötaja füüsilise, vaimse ja sotsiaalse heaolu edendamist” (§ 2 lg 1). TTS-i § 13-st “Tööandja kohustused ja õigused” lähtub, et tööandja töötervishoiu- ja tööohutusalased kohustused ning õigused ei sõltu vähemalgi määral tööandja õiguslikust seisundist.
“Riiklik töötervishoiu programm aastani 2000”, mille üheks lähtealuseks oli Euroopa Liidu tööohutuse ja töötervishoiu raamdirektiiv 89/391/EMÜ, püstitas kolm põhieesmärki:
leida töötervishoiuspetsialistide asjatundlikkusele rakendus läbi multidistsiplinaarse rühma (s.o töötervishoiuteenistuse), kelle põhiülesanne on töökeskkonna terviseriskide vältimine või vähendamine, töötajate kutsetööst põhjustatud võimalike haigestumiste ärahoidmine;
kaitsta töötajate tervist, aidata luua ning säilitada ohutut ja tervislikku töökeskkonda, samuti kohandada tööd töötaja võimete järgi, arvestades seejuures tema tervisliku seisundiga;
tagada tööohutuse ja töötervishoiu probleemide kvaliteetne lahendamine rakendusuuringute abil.
Ei ole kahtlust, et ülalnimetatud programmi elluviimine andis teatud panuse töötervishoiusektori edendamisele ja asjakohaste struktuuride tekkimisele. Paraku ei võimaldanud programmi mõningane üldsõnalisus ja raskused vastava tegevuskava finantseerimisel, samuti arengusuundade isoleeritus märkimisväärset edu saavutada.
Käesoleva ajajärgu, mida iseloomustavad olulised muutused tööelus (töö iseloomu teisenemine, töösuhete paindlikkuse ja deregulatsiooni suurenemine, väikeettevõtluse laienemine, töötajaskonna vananemine jne), üheks iseärasuseks on vajadus töötada välja suurel hulgal uusi siseriiklikke töötervishoiualaseid õigusakte, harmoneerides need Ühenduse õigusega, samuti ratifitseerida sellealaseid välislepinguid (ILO konventsioonid jt), mis väljendavad rahvusvahelise tööõiguse põhiseisukohti.
Käesoleva arengukava eesmärk on luua Eesti töötervishoiu arenguvisioon aastani 2007, võttes aluseks Sotsiaalministeeriumi töövaldkonnaga seonduva üldvisiooni ja strateegilised eesmärgid aastani 2007 ja tuues esile töötervishoiu koostisosade arengusuunad ja prioriteedid. Arengukava eesmärkide elluviimine toimub konkreetsete tegevuste ja abinõude kaudu, mida näeb ette asjakohane iga-aastane töötervishoiu tegevuskava.
Arengukava üldideoloogia rõhutab muu kõrval, et:
1) töötingimuste ja töökeskkonna parandamine annab olulise positiivse panuse riigi üldisse arengusse, luues kindla aluse majandus- ja sotsiaalpoliitilisteks edusammudeks;
2) investeeringud töötervishoidu ja tööohutusse, sealhulgas töötervishoiuteenistuste loomine, maksavad ühiskonnale kokku märgatavalt vähem kui õnnetuste ja haigustega seotud kulud;
3) need äriühingud, mis peavad hädavajalikuks kaitsta inimese tervist töökeskkonnas ning edendavad töökeskkonnatingimuste, töökultuuri ja töökorralduse parandamise kaudu töötaja füüsilist ja vaimset tervist, tervislikke eluviise ning töövõimet, tõstavad sellega märgatavalt oma konkurentsivõimet ja mainet ühiskonna silmis.
Arengukava ülesehitus ja sisu lähtuvad Sotsiaalministeeriumi arengukavast (2000-2010), mis kajastab ministeeriumi lühi- ja pikaajalisi eesmärke ning tegevusplaane püstitatud eesmärkide saavutamiseks.
Seadusandlus ja olemasolev infrastruktuur
Eesti töötervishoiusüsteemi õiguslikuks aluseks on “Töötervishoiu ja tööohutuse seadus” (TTS, vastu võetud 16.06.1999) koos seadusest tulenevate asjakohaste rakendusaktidega (Vabariigi Valitsuse ja sotsiaalministri määrused, mida 2000. aastal kehtestati ühtekokku 14, 2001. aastal – 12). Töö seni puuduvate või muutmist vajavate õigusaktide väljatöötamise kallal jätkub.
2000. aasta mais ratifitseeris Eesti Vabariik Euroopa sotsiaalharta täiendatud ja parandatud variandi, millega Eestile muutusid õiguslikult siduvaks töötervishoidu puudutavad sätted (artikkel 3, § 1–3).
Töötaja tööhõivevõime tõstmine, teisisõnu inimeste tööga hõivatuse suurendamine on teema, mida tööhõivepoliitika vaatepunktist on käsitlenud Eesti Vabariigi tööhõive tegevuskavad, samuti koostöös Euroopa Komisjoniga 2001. aastal valminud ühishinnangu dokument (JAP). See on ka arusaadav, kuna 1997. aastast alates, mil toimusid olulised murrangud ja ka tagasilöögid Eesti majanduses, kiirenesid tunduvalt tööhõive langus ja töötuse kasv.
Samal ajal on selge, et tööhõiveprobleeme ei saa lahendada ainuüksi tööhõivevõime tõstmise najal. Kuna tööhõivemäär on indikaator, mis kujuneb töötaja töövõime ja tööhõivevõime koosmõju tulemusena, tuleb selle parandamise nimel mõistagi astuda samme nii töötaja töövõime kui ka tööhõivevõime tõstmiseks. Ent asja võti peitub siiski inimese töövõime edendamises.
Kogu probleem omandab erilise tähenduse Eesti vananeva tööjõu kontekstis. Hetkel moodustavad 50–74-aastased meie tööjõus osalevatest umbes veerandi, järgmisel kümnendil aga ilmselgelt rohkem. Eesti tööhõiveuuring näitab, et noorte (15–24-aastased) kõrval on tööturul sattunud kõige suurema löögi alla just 50–54-aastased, kelle seas töötute arv on viimase kolme aastaga kasvanud 78 protsenti. Tekkinud olukorra üheks põhjuseks on kahtlemata selle vanuserühma mitteküllaldane töövõime ja tööhõivevõime. Meie nappiva tööjõu situatsioonis on eakate töötajate tööjõus osalemise motiveerimine ja võimaldamine nende töövõime ja tööhõivevõime edendamise ja säilitamise kaudu ülimalt oluline. Sellega säästab ühiskond kulutusi pensionisüsteemi ülalpidamisele, eakad töötajad aga saavad säilitada või isegi tõsta oma elukvaliteeti.
Tööhõivevõime on seotud tööstressiga, mida kogetakse siis, kui töökeskkonna nõudmised ületavad töötajate võime nendega toime tulla. Samuti põhjustavad stressi monotoonne töö või halb töökorraldus, pikaajaline töötamine üksinda ning muud sellelaadsed tegurid, mis võivad aja jooksul põhjustada muutusi töötaja psüühilises seisundis. Stressi võib põhjustada ka pikaajaline tööturult eemalejäämine ning tööhõivesse naasmisega seotud psühholoogiline pinge.
Toetudes Euroopa Liidu liikmesriikide kogemustele on põhjust uskuda, et tööõnnetuste ja kutsehaiguste kindlustussüsteem võimaldab tööandjate ja töötajate majandusliku motivatsiooni kaudu jõuda senisest usaldusväärsema kutsehaiguste registreerimise tasemeni, mis omakorda loob eelduse adekvaatsemate preventsioonimehhanismide rakendamiseks tööga seotud haigestumise ärahoidmiseks. Samuti on läbi sellise süsteemi rahastamise võimalik rakendada täiendavaid abinõusid töökeskkonna parandamiseks, kutsehaiguste ärahoidmiseks.
Eesti töötervishoiu arengus kujutab märkimisväärset teetähist sotsiaalministri käskkiri nr 39 (14.02.1995), millega reorganiseeriti Eksperimentaalse ja Kliinilise Meditsiini Instituudi (EKMI) töömeditsiini osakond instituudi Töötervishoiu Keskuseks. Instituudi struktuuriüksusena tegutseva keskuse ülesandeks oli muuhulgas töötervishoiu arengustrateegiate ja õigusaktide väljatöötamises osalemine.
Taasiseseisvumise järgse töötervishoiureformi algusetapis tehti esialgu põhipanus riiklikult finantseeritavatele töötervishoiuinstitutsioonidele – EKMI Töötervishoiu Keskusele ja neljale kavandatavale piirkondlikule töötervishoiuteenistusele (Tallinnas, Tartus, Pärnus ja Kohtla-Järvel). Kahjuks jäid nimetatud teenistused riiklike vahendite nappuse tõttu loomata, mis käivitas eraõiguslike töötervishoiuteenistuste tekkimise tänaseni kestva protsessi.
TTS-i § 20 lg 3 alusel moodustati 2000. aasta augustis Sotsiaalministeeriumi hallatava riigiasutusena Töötervishoiu Keskus, mis sedamaid võttis üle enamiku EKMI Töötervishoiu Keskuse funktsioone. Riigi töötervishoiupoliitikat ellurakendava keskuse põhiülesanne on töötervishoiualase tegevuse korraldamine ja koordineerimine riigis.
„Eesti haiglavõrgu arengukava 2015“ kontseptuaalsetest põhimõtetest lähtuvalt reformiti aastakümneid tegutsenud Kutsehaiguste Kliinik – riigi ainus kutsepatoloogia kõrgema astme institutsioon – 2001. aasta lõpus Põhja-Eesti Regionaalhaigla (PERH) struktuuriüksusena tegutsevaks kutsehaiguste ja töötervishoiu keskuseks. Kõik kliiniku senised põhifunktsioonid (kutsekahjustuse ja allergiahaiguse kahtlustusega patsientide konsulteerimine, diagnostika ja ravi; kutsehaiguste ekspertiis; residentide, arstide ja õendustöötajate koolituse ja täiendõppe praktikabaasi funktsioon) säilivad ka uues struktuuris.
Põhiosa töötervishoiuarstidest (seisuga 1. jaanuar 2002 oli Eestis 47 töötervishoiuarsti) on tänaseni koondunud Tallinna, täiesti puuduvad niisugused arstid Kesk-Eestis. Töötervishoiuarstide territoriaalne jaotumine on pigem juhuslik, toimunud eelkõige maakonna puhtmajanduslikest eeldustest lähtudes.
Võttes aluseks Euroopa Liidu riikide kogemused (üks töötervishoiuarst teenindab 1400-1600 töötajat), on ilmselge, et ca 600 000 töötajaga Eesti vajab töötervishoiuteenuse kättesaadavaks muutmiseks senisest oluliselt rohkem töötervishoiuarste.
Oma tegevust nõuandeorganina töökeskkonna (sh töötervishoiu) küsimustes jätkab kolmepoolne, valitsuse, tööandjate ja töötajate esindajatest koosnev töökeskkonna nõukoda (loodud TTS-i § 21 alusel). Seaduse järgi täidab nõukoda järgmisi ülesandeid:
hindab korrapäraselt riigi töökeskkonna seisundit;
kogub, vaatab läbi ja arutab sotsiaalpartnerite töökeskkonna parandamise ettepanekuid;
analüüsib töökeskkonna parandamise abinõude tõhusust;
teeb Sotsiaalministeeriumile ettepanekuid ja annab soovitusi töökeskkonna küsimustes;
arutab Riigikogule, Vabariigi Valitsusele ja sotsiaalministrile esitatavate seaduste ja määruste eelnõusid ning annab nendele hinnangu;
teeb ettepanekuid õigusaktide muutmiseks ja täiendamiseks.
Riiklikku järelevalvet kõigi töötervishoidu ja tööohutust reguleerivate õigusaktide nõuete täitmise üle korraldab Sotsiaalministeeriumi valitsemisalas tegutsev Tööinspektsioon.
Programmiline tegevus
Aastatel 1999-2000 viidi PHARE rahastamisel ellu „Töötervishoiu programm aastani 2000“
Programmi eesmärgiks oli:
rakendada töötervishoiu spetsialistide asjatundlikkust multidistsiplinaarse rühma kujul - töötervishoiuteenistusena, kelle põhiülesanne on töökeskkonna terviseriski vältimine või vähendamine ja töötajate kutsetööst tekkida võivate haigestumiste ennetamine;
kaitsta töötajate tervist ja aidata luua ning säilitada ohutut ja tervislikku töökeskkonda, samuti kohandada töö vastavaks töölise võimetele, arvestades seejuures tema tervisliku seisukorraga;
tagada tööohutuse ja töötervishoiu probleemide kvaliteetset lahendamist töötervishoiu rakenduslike uuringute kaasabil.
Töötervishoiu programmi aastani 2000 tegevuskava:
kiirendada töötervishoiu seadusloome protsessi;
Töötervishoiu Keskuse väljaarendamine;
Kutsehaiguste Kliiniku reorganiseerimine;
töötervishoiuspetsialistide väljaõpe ja täienduskoolitus;
töötervishoiuteenistuste loomine riigis;
arendada töötervishoiualaseid rakendusliku iseloomuga uurimistöid;
töötervishoiualase informatsiooni leviku korraldamine.
7. augustil 2000.a. moodustati riigiasutus Töötervishoiu Keskus;
alustati Kutsehaiguste Kliiniku reorganiseerimist;
loodi esimesed töötervishoiuteenistused (Medicover, Esmed );
1999.a. korraldati esimene Töötervishoiupäev Eestis.
2000. aasta augustis käivitunud PHARE partnerlusprojekt „Toetus Eesti töötervishoiusektorile aastatel 2000–2002“, mille osapoolteks olid Eesti Sotsiaalministeerium ning Soome Töötervishoiu Instituut ja kogumaksumuseks 619 000 EUR (9,68 milj krooni), hoogustas märgatavalt tegevust riigi töötervishoiu valdkonnas.
arendati Töötervishoiu Keskust;
tugevdati töötervishoiuteenistuste infrastruktuure;
tõsteti töötervishoiusektoris töötavate inimeste pädevust;
koolitati töötervishoiuarste, -õdesid ja tööinspektoreid.
Alates 2000 aastast viib Tööinspektsioon läbi töökeskkonna seisundi kontrollimist vastava metoodika alusel.
Töökeskkonna seisundi hindamine
(aastatel 2000-2002 hinnati kokku 4212 ettevõtet)
Hinnang töökeskkonnaalase töö korraldamisele ettevõttes
(aastatel 2000-2002 hinnati kokku 6045 ettevõtet)
Hinnang töökeskkonna ohuteguritele
(aastatel 2000-2002 viidi töökohtadel läbi kokku 50945 mõõtmist)
Nagu näitab kutsehaiguste analüüs, diagnoositi 2002.aastal 129 esmast kutsehaigust (2001.aastal 282) 117 inimesel, kellest 73 olid mehed ja 44 naised. Äärmiselt erinevaks ja töötingimuste suhtes ebaadekvaatseks on kutsehaiguste diagnoosimise sagedus kujunenud piirkonniti - juba viiendat aastat järjest diagnoositi Põlvamaal (2002.aastal 21% kõigist kutsehaigustest), mis on oluliselt rohkem kui muudes Eesti piirkondades.
Tabel 1 Diagnoositud kutsehaigused maakonniti:
Viimastel aastatel on kutsehaigustest enim diagnoositud vibratsioonitõbe (40-45% kõigist juhtudest), ülekoormushaigusi (30-35%), vaegkuulmist (15-17%). Kutsealade järgi diagnoositakse enim kutsehaigusi traktoristidel, põllutöölistel ja loomakasvatajatel, autojuhtidel ja bussijuhtidel. Enamus kutsehaigeid on vanuses 50-59 aastat.
Tööandja ja töötajate või nende esindajate hea koostöö töötervishoiu vallas on möödapääsmatuks tingimuseks tervisliku töökeskkonna ja hea sotsiaalkliima loomisel ettevõttes. Tuleb tunnistada, et käesoleval perioodil jäävad seesuguse koostöö võimalused paljuski kasutamata. Ehkki TTS-i sätted (§ 17 “Töökeskkonnavolinik” ja § 18 “Töökeskkonna Nõukogu”) näevad ette piisavalt head võimalused töötajate huvide kaitsmiseks ning esindamiseks tööohutuse ja -tervishoiu valdkonnas, jääb töötajate sellealane aktiivsus ometi suhteliselt madalaks. Tööinspektsiooni analüüs näitab, et kõnesolevad töötajate esindajad - töökeskkonnavolinikud - on valitud ning tegutsevad umbes 60 % kontrollitud ettevõtetes. Ettevõtete osakaal, kus on moodustatud spetsiaalne koostööorgan töökeskkonna nõukogu, on veelgi väiksem – ca 25 % kontrollitud ettevõtetest.
Kui võrrelda meie kutsehaiguste diagnoosimise arvnäitajaid suurema osa Euroopa riikidega, võttes samaaegselt arvesse üldist töökeskkonnaseisundit Eestis, võib teha põhjendatud järelduse - need näitajad ei ole mitmel põhjusel piisavalt usaldusväärsed ega võimalda adekvaatselt hinnata haigestumise ja töötingimuste vahelisi põhjuslikke seoseid.
Eesmärgid aastani 2007
Lähtudes Sotsiaalministeeriumi missioonist luua kõigile võrdsed võimalused inimväärseks eluks ning üldvisioonist, seisneb töötervishoiuvaldkonna missioon püüdes tagada igale inimesele õigus ohututele ja tervislikele töötingimustele, aidata edendada kõigi töötajate füüsilist, vaimset ja sotsiaalset heaolu.
Eesti töötervishoiu üldvisiooniks on kvaliteetne töökeskkond ning pikaajaline töövõime kui hea elukvaliteedi hädavajalik eeltingimus.
Planeeritavad strateegilised eesmärgid kogu arengukava ulatuses on toodud ära allpool.
Eesmärk: reguleeritud töötervishoiualane õigusruum
Eesmärgi elluviimiseks:
tugevdada töötervishoiu õigusbaasi ja reaalsetest vajadustest lähtuvalt harmoneerida see Euroopa Liidu õigusega (2004);
ratifitseerida töötervishoidu käsitlevad ILO konventsioonid C155 tööohutuse, töötervishoiu ja töökeskkonna kohta (1981) ja C161 töötervishoiuteenust osutavate struktuuriüksuste kohta (1985) (2004 ja 2005) ;
toetada igakülgselt töötervishoiu sidusarendamist rahvatervise, töösuhte- ja tööhõivesfääri, hariduse ning keskkonnakaitsega, toetades samaaegselt maksupoliitika väljatöötamist ja rakendamist, mis motiveeriks tööandjat tegema kulutusi töötajate tervise säilitamiseks ja edendamiseks ning töökeskkonna parandamiseks (2003-2006).
Eesmärk: välja töötatud funktsionaalne mudel kutsehaiguste diagnoosimiseks (2002 - 2003)
kooskõlas Eesti haiglavõrgu arengukavaga (2015) ja TTSist tulenevate töötervishoiualaste kohustustega, Tööosakonna, Töötervishoiu Keskuse ja PERHi koostöös kujundada ümber tegevused, mida varem täitis Kutsehaiguste Kliinik, tagades ühteaegu selle põhifunktsioonide säilimise uue haiglavõrgu tingimustes (2003);
töötada välja selline funktsionaalne mudel, mis võimaldab efektiivselt diagnoosida kutsehaigusi ja edukalt täita kõik talle pandud töötervishoiualased funktsioonid (2003).
Eesmärk: tagatud inimeste töövõime säilimine kogu tööea vältel
ennetavate tegevuste ellu rakendamine inimese töövõime säilimiseks ja edendamiseks kogu tööelu vältel, rakendades vananeva tööjõu töötervishoiuga seonduvaid erimeetmeid (töö kohandamine vastavalt vanusele ja soole jt) (2003-2006);
kavandatakse tööhõive tegevuskavades konkreetseid tegevusi ja abinõusid, suurendamaks inimese tööhõives osalemise võimet tema töövõime parandamise kaudu, kasutades selleks eeskätt töötervishoiule iseloomulikke meetodeid (2003-2006);
osaletakse Rootsi programmis “Tööelu ja Euroopa Liidu laienemine”, mille käigus valmistatakse ette töövõime ja tööhõivevõime edendamist käsitlev arengukava (2002-2004).
Eesmärk: vähenenud negatiivsed tervisemõjud töökohal
arendatakse töökoha tervishoidu ning vähendatakse negatiivseid tervisemõjusid töökohal kooskõlas NEHAPi ja rahvastiku tervisepoliitika põhimõtetega (2003-2006);
pööratakse tähelepanu tööhõive suurendamisega seotud paindlike töösuhete arenguga (väikeettevõtluse kasv, kodus töötamine jms) kaasnevate tööohutuse probleemide lahendamisele (2003-2006);
juurutatakse meetodeid paindlikuks organisatsiooni juhtimiseks ja töökultuuri tõstmiseks ettevõtetes (2003-2006);
töötatakse välja meetmeid tööstressi ja psühho-emotsionaalsete pingete ohjamiseks töökeskkonnas (2004);
luuakse töötute aktiviseerimise keskusi , et edendada tööhõivevõimet (2004-2006);
koolitatakse Töötervishoiu Keskuses töötervishoiu spetsialiste keskkonnatervise ja töökoha tervishoiu alal (2005-2006);
koos Tööinspektsiooni, Töötervishoiu Keskuse ning sotsiaalpartneritega ja koostöös kindlustusandjatega arendatakse töötervishoiualaseid preventiivse iseloomuga tegevusi ja abinõusid, mida on võimalik rahastada tööõnnetus- ja kutsehaiguskindlustuse süsteemi kaudu (2004-2006);
teavitatakse kindlustusandjaid asjakohaste tegevuste ja abinõude rahastamise otstarbekuse alal (2004-2006);
edendatakse koostööd Töötervishoiu Keskuse, SM tööosakonna, sotsiaalsete partnerite ja Tööinspektsiooni vahel töötervishoiualastes küsimustes (2003-2006).
hõlmatus kvaliteetsete töötervishoiuteenustega
aastaks 2005 25-30%
aastaks 2007 35-40%
vähenenud haigestumus võrreldes 2002 aastaga
aastaks 2005 6%
aastaks 2007 15%
rakendatakse töökeskkonna efektiivse kontrolli meetmeid ja abinõusid töötervishoiuteenuse osutaja töö kvaliteedi parandamiseks ning nende võrgu laiendamiseks kooskõlas WHO/ILO asjakohaste soovitustega (2003-2006);
edendatakse kutsealast koolitust, välja- ja täiendõpet (2003-2006);
edendatakse töökeskkonna alast õigusloomet ja sellealaste juhendmaterjalide väljaandmist, ohjamaks tööstressi ning aitamaks kaasa tööõnnetuste arvu, samuti keemiliste, füüsikaliste ja bioloogiliste ohutegurite mõju vähendamisele töökeskkonnas (2003-2006);
kõrvaldatakse takistused kutsehaiguste diagnoosimiseks, võimaldamaks tõhusa töötervishoiualase preventsioonitöö korraldamist (2004).
rakendatakse ellu käesoleva arengukava teistes peatükkides ette nähtud tegevusi (2003-2006);
Töötervishoiu Keskus (TTK) on TTS-i (§20) alusel Sotsiaalministeeriumi hallatav riigiasutus, mille põhiülesandeks on üleriigilise töötervishoiualase tegevuse korraldamine ja koordineerimine. TTKl on töötervishoiu edendamisel täita äärmiselt oluline ja vastutusrikas roll.
“Töötervishoiu Keskuse põhimääruse” (kinnitatud sotsiaalministri 7.augusti 2000 määrusega nr 50) järgi on keskuse ülesanded järgmised:
korraldada ja koordineerida töötervishoiualast tegevust riigis;
töötada välja töötervishoiuprogramme ja korraldada nende elluviimist;
võtta osa töötervishoiualasest õigusloomest;
anda eksperthinnanguid töötervishoiuga seotud küsimustes ning teha kutsehaiguste ekspertiisi;
korraldada töötervishoiuspetsialistide täiendõpet;
analüüsida töötervishoiu olukorda riigis ja välja töötada töötervishoiu arengukavasid;
koguda ja analüüsida andmeid kutsehaiguste kohta;
korraldada ja metoodiliselt juhendada meremeditsiinialast tööd;
arendada rahvusvahelist koostööd töötervishoiu alal;
välja anda töötervishoiualaseid trükiseid, korraldada konverentse, sümpoosione, kursuseid ja seminare.
TTK nõustab asutusi ja ettevõtteid töötervishoiu ning töötervishoiuteenistusi kõikides teenuste osutamisega seotud küsimustes.
Keskus alustas tegevust 2000. aasta augustis, selle struktuuriüksused on:
koolitusosakond: viib läbi töötervishoiualaseid koolitusi ja täiendkoolitusi, korraldab spetsialiseerumiskursuseid töötervishoiuarstidele ja -õdedele, koostab juhendmaterjale ja metoodilisi soovitusi, juhendab asjaomaste koolitusasutuste tegevust jne.
töömeditsiini osakond: annab eksperthinnanguid, lahendab kutsehaiguste ekspertiisi vaidlusküsimusi, korraldab töötervishoiuteenuste kvaliteedi kontrolli, töötab välja juhendeid ja abimaterjale jmt
meremeditsiini büroo: nõustab meremeditsiini alal, töötab välja laevapere liikmete tervisenõuded, juhendab metoodiliselt esmaabi ja meditsiiniabi andmist laevapere liikmetele ja meremeeste raadiokonsultatsioonikeskuse tööd jmt.
informaatika osakond: koostab andmebaase töökeskkonna ja töötervishoiu valdkondades, toimetab ajakirja “Eesti Töötervishoid”, korraldab asjakohaseid infopäevi ja reklaamiüritusi, korraldab raamatukogu tööd, soetab erialast kirjandust jmt
TTK põhimääruse alusel saab Keskus oma rahalised ja muud vahendid riigieelarvest, sihtotstarbeliste ülesannete täitmiseks saadud fondide vahenditest, koolituse läbiviimisest laekunud summadest ja lepingulistest töödest.
Keskus on algusest peale osalenud PHARE partnerlusprojekti “Toetus Eesti töötervishoiusektorile” elluviimises, olles nii (projektijärgselt) selle tegevusvaldkonna kõige olulisemaks õppe- ja metoodikakeskuseks Eestis kui ka üldse töötervishoiuarstide ja -õdede spetsialiseerumiskursuste ja muu asjakohase väljaõppe korraldajaks.
Seisuga 1. jaanuar 2002 töötab TTK-s 10 inimest.
Eesmärk: tagada riikliku töötervishoiupoliitika elluviimine
toetada töötervishoiuteenuseid osutavate struktuuriüksuste igakülgset arengut (2003-2006);
viia läbi töötervishoiuspetsialistide täiendkoolitust kõigil erialadel, võttes aluseks WHO/ILO poolt kehtestatud pädevus- ja koolitusnõuded multidistsiplinaarsete spetsialistide meeskonnatööle (2003-206)
juurutada Eestis Töötervishoiu Rahvusvahelise komisjoni poolt väljatöötatud töötervishoiuspetsialistide eetikakoodeksis (International Code of Ethics for Occupational Health Professionals ) sätestatud põhimõtteid (2003-2004);
tõsta töötervishoiuarstide pädevust ning laiendada nende kutsealast silmaringi (2003-2006);
koolitada perearste töötervishoiu küsimustes tugevdades seeläbi kutsehaigestumise ja tööst põhjustatud haigestumise preventsiooni (2003-206)
koostöös PERHi kutsehaiguste ekspertiisi- ja konsultatsioonikomisjoni erialanõunikega koostada kutsehaiguste diagnoosimise kliinilised kriteeriumid (2003);
koostöös kutsehaiguste spetsialistide ja Sotsiaalministeeriumi töötervishoiu erialanõunikega määratleda ekspertiisi olemus ja selle läbiviimise ning finantseerimise kord (2003).
Eesmärk: rakendunud ILO konventsiooni nr 161 põhimõtted töötervishoiuteenuste kättesaadavuse tagamiseks kõigile töötajatele sõltumata töölepingust, ettevõtte suurusest ja majandusharust
töötervishoiuteenuste osutajale pädevusnõuded (2003);
kord tegevuslubade väljastamiseks ja nende registreerimiseks (2003);
aruandluse põhikriteeriumid (2003).
Eesmärk: välja töötatud töötervishoiu koostöömudel
sõlmitakse töötervishoiuga tegelevate institutsioonide vahel koostöölepinguid, kokkuleppeid jms (kestusega 1–2 aastat), mis sätestavad omavahelised suhted, ühised töösuunad jne (2003-2006);
korraldatakse asjakohaseid ühisnõupidamisi ja teabepäevi (2003–2006)
Eesmärk: tagatud laevapere liikmete esma- ja meditsiiniabialane teenindamine
välja töötada laevapere liikmete tervisenõuded ja kaasajastada need perioodiliselt tulenevalt rahvusvahelistest nõuetest (2003 ja 2006);
koguda ja analüüsida andmeid laevapere liikmete haigestumise ja repatrieerimise põhjuste kohta (2003 ja 2006);
osaleda meditsiiniabi koolitust puudutavate õigusaktide väljatöötamises (2003 ja 2006);
koostada juhendmaterjal laevapere liikmetele reisi ajal meditsiiniabi osutamise kohta ja organiseerida raadiokonsultatsioonikeskuse loomine Tallinna haiglavõrgu koosseisus laevapere liikmete meditsiinialaseks nõustamiseks laeval aset leidnud õnnetusjuhtumi või haigestumise korral (2003);
käivitada kohaliku rannasõidu laevade laevapere liikmete tervisekontrolli läbiviimine meresõidu seisukohast olulistes maakondades (Saare-, Hiiu-, Lääne-, Pärnu-, Tartu-, Lääne-Virumaa, Ida-Virumaa) (2003).
Eesmärk: kasvanud teadlikkus töötervishoiualastes küsimustes
osaletakse töötervishoiupoliitika uute suundade ja strateegiate väljatöötamises ja rakendamises (2003-2006);
korraldatakse uute suundade ja strateegiate selgitamist ning rakendamist käsitlevaid laiapõhjalisi arutelusid (2003-2006);
kord aastas võetakse osa üleriigilise töötervishoiupäeva korraldamisest eesmärgiga anda asjakohast teavet elanikkonnale, huvirühmadele, riigiesindajatele ja sotsiaalpartneritele (2003-2006);
korraldada ajakirja “Eesti Töötervishoid “ trükis avaldamist ja levitamist (2003-2006).
Seisuga 1.jaanuar 2003 on välja antud 25 töötervishoiuteenuse osutamise luba (seisuga 29. november 2000 – 13):
1. AS Ida-Tallinna Keskhaigla (Tallinn)
2. AS Lääne-Tallinna Keskhaigla (Tallinn)
3. AS Medex (Tartu)
4. AS Medicover Eesti (Tallinn)
5. AS Preventme (Tallinn)
6. AS Viimsi Haigla (Harjumaa)
7. AS Viljandi Erakliinik (Viljandi)
8. Eksperimentaalse ja Kliinilise Meditsiini Instituut (Tallinn)
9. FIE Mare-Reet Urb (Tallinn)
10. FIE Valentina Kassatkina (K-Järve)
11. Kallavere Haigla (Maardu)
12. Mustamäe ja Nõmme Tervisekeskus OÜ (Tallinn)
13. OÜ Esmed (Tallinn)
14. OÜ Hansa Medicare (Haapsalu)
15. OÜ Kristiine Perearstid (Tallinn)
16. OÜ Profmed P (Tallinn)
17. OÜ Tartu Linna Polikliinik (Tartu)
18. OÜ Tervisekeskus Ljuman (Narva)
19. Puru Tervisekeskus OÜ (K-Järve)
20. Sihtasutus Pärnu Haigla (Pärnu)
21. Sirje Pajo OÜ(Rakvere)
22. Südalinna Arstide OÜ (Tallinn)
23. Tallinna Magdaleena Haigla (kuulub AS Ida-Tallinna Keskhaigla koosseisu)
24. Tallinna Tõnismäe Polikliinik (kuulub As Ida-Tallinna Keskhaigla koosseisu)
25. Tõnismäe Eriarstide AS (Tallinn)
Nagu nähtub ka ülaltoodud loetelust, jääb sellealase teenuse kättesaadavus piirkonniti väga erinevaks. Töötervishoiuarstid ei tööta kaugeltki mitte kõigis maakondades. Tänase seisuga on töötervishoiuarstid koondunud Eesti suurematesse linnadesse ja keskustesse (Tallinn, Tartu, Kohtla-Järve, Narva, Pärnu ja Viljandi). Puuduvad nad aga Jõgeva- , Valga- , Järva-, Rapla- ja Põlvamaal. Peamiseks pakutavaks teenuseks on praktikas kujunenud tervisekontrollide läbiviimine ühekordsete lepingute alusel. Osalt iseloomustab see eEesti tööandjate praegusi reaalseid materiaalseid võimalusi töökeskkonda ja töötajaskonna tervise edendamisse investeerimisel, samas ka majanduslikku lühinägelikkust ning soovimatust loobuda mõnedest endisaegsetest mõttemallidest.
Töötervishoiuteenuste kättesaadavuse paranemine eeldab ühelt poolt vajalikult koolitatud töötervishoiuspetsialistide olemasolu, teiselt poolt laiapõhjalist ühiskondlikku kokkulepet ja ühtseid arusaamu sellise tegevuse vajalikkuse mõistmisel, koostöövalmidust.
TTS-i § 13 lg 7 järgi korraldab tööandja töötajate tervise kontrollimist ja muude töötervishoiuteenuste osutamist. Tema kannab ka sellega seotud kulud.
Töötervishoiu arst osutab ambulatoorset tervishoiuteenust kutsehaiguste ja tööst põhjustatud haiguste diagnoosimisel. Samuti osutab konsultatiivset töötervishoiuarsti kui eriarsti teenust perearstidele ja teistele eriarstidele.
Vastavalt Vabariigi Valitsuse 24. septembri 2002 määrusele nr 302 “Eesti Haigekassa tervishoiuteenuste loetelu” võtab kindlustatud isikule osutatud tervishoiuteenuse eest tasu maksmise kohustuse üle Eesti Haigekassa pärast vastavate teenuste arvamist loetellu.
Igal töötajal peaks olema adekvaatne võimalus kasutada kõrge kvalifikatsiooniga töötervishoiuspetsialistide poolt osutatavaid teenuseid. See on üks element rahvusliku ja riikliku võrdsuse loomisel tervise ja heaolu küsimustes ning eeltingimus sotsiaalselt õiglase konkurentsi tekkimiseks tööturul.
Teatavasti moodustavad riigi kuludest suure osa töövõimetuse ja sooduspensionitena väljamakstavad hüvitised. Sotsiaalkindlustuskulud suurenevad pidevalt, mistõttu järjest enam tuleks teadvustada vajadust kulusid ohjava strateegia järele, mida põhiosas saaks ellu viia töötervishoiuteenuste pakkumise kaudu.
Välja on töötatud töötervishoiuteenuste osutamise mudelid :
Suurettevõtte mudel - seda iseloomustab ettevõtte oma töötervishoiuarsti olemasolu, kes tagab kõigi vajalike töötervishoiuteenuste kättesaadavuse ettevõttele. Suur ettevõtetes töötab multidistsiplinaarne töötervishoiuspetsialistide meeskond või tagatakse” hea tava” põhimõttel osutatud teenus allhanke korras teenuste sisseostmisega.
Grupiteenuste mudel - seda iseloomustab teatud arvu ettevõtete teenindamine töötervishoiuarsti poolt, kes tagab ka muude vajalike töötervishoiuteenuste osutamise (tööhügieeniku, ergonoomi jt teenused). See mudel on eriti sobiv keskmise suurusega ja väikeettevõtetele.
Piirkondlik mudel – selle peamiseks tunnuseks on see, et töötervishoiuarst ( koos multidistsiplinaarse meeskonnaga) hõlmab osutatavate teenustega mingi kindla territooriumi.
Tegevusvaldkonna (majandussektori) mudel - näiteks tekstiili- või ehitustööstusele spetsialiseerunud töötervishoiuarst (multidistsiplinaarne meeskond ) pakub teenust kogu valdkonnale.
Eesmärgid aastateni 2007
Eesmärk: laienenud töötervishoiuteenuste võrk ja paranenud teenuse kvaliteet läbi multidistsiplinaarse meeskonnatöö
laiendatakse töötervishoiuteenuseid osutavate ettevõtjate võrku (2003-2006);
parandatakse teenuse kvaliteeti multidistsiplinaarse meeskonnatöö edendamise kaudu (2003-2006);
võetakse meetmeid töötervishoiuteenuse pakkumise kvaliteedi ja selle stabiilsuse parandamiseks, tehes panuse teenuse pakkuja ja ettevõtte vahelisele pikaajalisele lepingule (2003-2006);
toetatakse tööandja ja töötajate vahelise kokkuleppe alusel töökeskkonna terviseriskide juhtimise tegevusplaanide (-programmide) väljatöötamist ettevõtte tasandil, mille aluseks on läbiviidud riskianalüüs (2003-2006).
Eesmärk: väljatöötatud töötervishoiuteenuste mudelite rakendumine
toetatakse suurettevõtteid ja haldusüksusi töötervishoiuteenust osutava struktuuriüksuse loomisel (2003–2006);
teavitatakse TTK poolt tööandjaid töötervishoiuteenuste osutamise eri mudelite kasutamise võimalustest ja otstarbekusest (2003-2006).
Eesmärk: kutsehaiguste ärahoidmine
töötajate mis tahes tüüpi tervisekontrollide korraldamisel ja sihtrühmade määratlemisel lähtuda riskihinnangu ja -analüüsi kaudu kindlaksmääratud terviseriskidest, samuti haigestumise analüüsist (2003-2006);
osutada kaasabi ja nõustada tööandjaid töökoha terviseprogrammide juhtimisel, samuti puuetega töötajate ning töötajate erirühmade (rasedad, äsjasünnitanud ja rinnaga toitvad naised, noorukid, vanurid, HIV–viiruse kandjad jt ) töö spetsiifilisel korraldamisel (2003-2006);
vähendamaks tööga seotud haigestumisi, arendada tegevust töövõime säilitamiseks ja edendamiseks läbi kvaliteetsete töötervishoiuteenuste, taastusravi ja rehabilitatsiooni (2003-2006);
töötervishoiuteenuse osutajal rakendada töö tulemuslikkuse hindamisel siseauditeerimise ja kliendilt lähtuva tagasiside põhimõtteid (2003-2006).
Ehkki töötervishoiualase koolituse ja väljaõppega on Eestis tegeldud pikemat aega, on see toimunud ilma ühtsete koolitusplaanide ja -programmideta, kogu tegevust vajalikul määral koordineerimata.
TTS-i sätetest johtuvalt on olukord ettevõtte tasandil mõnevõrra selgem ja ülevaatlikum. Käesoleval ajal reguleerib tööandjate, nende esindajate, töökeskkonna spetsialistide ja töökeskkonnavolinike ning ettevõttes esmaabi andjate koolitamist TTS-i alusel välja töötatud sotsiaalministri määrus nr 80 14. detsembrist 2000. a “Töötervishoiu- ja tööohutusalase väljaõppe ja täiendõppe kord” (muudetud sotsiaalministri määrusega nr 27 27. veebruarist 2001). Kehtestatud korra alusel, mis hõlmab ka õpetust saanute teadmiste kontrolli, saavad sellekohast õpetamisteenust osutada üksnes Sotsiaalministeeriumis registreeritud koolitusasutused (koolitajad). Tänaseks ületab selles valdkonnas registreeritud koolitajate arv 70.
Töötervishoiuteenuste kõrge kvaliteet, mille aluseks on selle osutaja asjakohane ja vajaliku tasemega kutsealane koolitus, on töötaja terviseriski vältimise või vähendamise ning kutsetööga seotud haigestumise ärahoidmise üheks kõige olulisemaks eelduseks (International Code of Ethics for Occupational Health Professionals, 1992).
Kahjuks tuleb tunnistada, et enamiku töötervishoiuspetsialistide kutsealane ettevalmistus jääb tänase päeva pidevalt suurenevaid nõudmisi arvestades ebapiisavaks.
Kui töötervishoiuarstide ja -õdede koolitusega tegeldi Eksperimentaalse ja Kliinilise Meditsiini Instituudis (EKMI) juba 1993. aastast peale, siis insenertehnilist ettevalmistust vajavate spetsialistide (töökeskkonnaspetsialistid, tööhügieenikud, ergonoomid jt) ettevalmistus on enamasti olnud mittesüstemaatiline.
EKMI poolt korraldatud töötervishoiuarstide spetsialiseerumiskursused lõpetas aastatel 1996–1999 kokku 61 arsti, kellel oli eelnev töökogemus erialaarstina (üld-, sise-, närvi- jt, neist 3 residentuuri ajal, lisaks oli üks arst saanud eriettevalmistuse allveemeditsiini alal).
2000. aastal moodustatud Töötervishoiu Keskus jätkas töötervishoiuarstide spetsialiseerumiskursuste korraldamist. 2000. aastal alustas 2,5-aastase programmi alusel õppimist esimene 20-liikmeline rühm, mis lõpetab 2003.a. aprillis. Õpinguid jätkavad järgnevatel aastatel alustanud uued rühmad.
Seisuga 31. detsember 2002 oli sotsiaalministri käskkirjaga moodustatud töötervishoiuarstide atesteerimiskomisjon atesteerinud töötervishoiuarstiks 49 arsti. 2003. aastal alustab Eesti Töötervishoiuarstide Seltsi juures tegevust sertifitseerimiskomisjon, mis tegeleb töötervishoiuarstide sertifitseerimise ja resertifitseerimisega, hinnates nende tööalast pädevust ja jätkates sellega tegevuse lõpetanud atestatsioonikomisjoni tööd.
Tartu Ülikooli töötervishoiu residentuuri on lõpetanud 5 arsti, praegu õpib residentuuris 10 üliõpilast, kellest 2003.a. lõpetab õpingud 2 ja 2004.a 4 töötervishoiuarsti. Vastavalt kokku lepitud töötervishoiuteenuste osutamise mudelile Eestis, tuleb hinnata uuesti vajadust ja vastavalt vajadusele ka planeerida töötervishoiuarstide ja -õdede vajadus järgmisteks aastateks.
Aastatel 1996-1998 läbis EKMI juures töötervishoiuõe spetsialiseerumiskursused 36 õde. Töötervishoiu Keskus avas esimesed 1,5-aastase õppekavaga töötervishoiuõdede spetsialiseerumiskursused 2001.aastal, millele on järgnenud teised kursused. 2002.a. sügisel lõpetasid esimesed 8 töötervishoiuõde nimetatud kursuse. Kuigi teoreetiline vajadus töötervishoiuõdede järel on suur, ei leia nad sageli erialast rakendust. Peapõhjuseks on seni nõrgalt arenenud töötervishoiuteenust pakkuvate struktuuriüksuste võrgustik, samuti tööandjate vähene motiveeritus osta kvaliteetset töötervishoiuteenust.
Praeguseks on 2 inimest saanud ergonoomi ettevalmistuse Soome Töötervishoiu Instituudis, 2 on lõpetanud õpingud magistrikraadi kaitsmisega Norras Bergeni Ülikoolis tööhügieeni erialal.
Eesti Põllumajandusülikoolis on võimalus diplomiõppes õppida ergonoomiat, 2001. aastal lõpetasid esimesed 12 ergonoomi. Paraku on vastav õppeprogramm sisuliselt suunatud enam töökeskkonnaspetsialisti kui ergonoomiaspetsialisti ettevalmistamisele. Õpikavades ei ole spetsiifilistele ergonoomiaainetele pööratud piisavat tähelepanu. Seetõttu jääb nende spetsialistide ettevalmistus iseseisvalt ergonoomina töötamiseks ebapiisavaks. Kahjuks ei ole enamus esimestest lõpetanutest endale erialalist tööd leidnud. Vastav õppeprogramm tuleks ajakohastada, prioriteedid kindlaks määrata.
Eesmärk: väljatöötatud töötervishoiualased koolitusprogrammid
Töötervishoiu Keskuse poolt töötatakse koostöös Tartu Ülikooli Tervishoiu Instituudiga välja töötervishoiualased koolitusprogrammid ja metoodika, mis on kooskõlas püstitatud nõuetega (2005);
Planeeritakse töötervishoiuõdede ja füsioterapeutide ettevalmistus Tallinna või Tartu Meditsiinikoolide baasil, nähes neile ette ka töötervishoiualase täiendkoolituse (2003-2006);
tehnilist baasharidust nõudvate töötervishoiuspetsialistide kraadiõpe (bakalauruse-, magistri- ja doktoriõpe) koondatakse Tallinn Tehnikaülikooli töökeskkonna ja -ohutuse õppetooli ja ergonoomide osas Eesti Põllumajandusülikooli Põllumajandustehnika Instituudi juurde. Töötervishoiualane kraadiõpe (magistri- ja doktoriõpe) nähakse ette Tartu Ülikoolis (2005);
tööhügieenikutele (keemikud, füüsikud, bioloogid), töötervishoiuõdedele, toksikoloogidele, füsioterapeutidele, ergonoomidele, epidemioloogidele ja psühholoogidele antakse võimalus rahvatervise magistrikraadi omandamiseks Tartu Ülikoolis. Edasist kraadiõpet võimaldatakse rahvatervise doktorantuuris (filosoofiadoktori kraadi omandamine). Töötervishoiualane doktorantuur arstidele nähakse ette TÜ arstiteaduskonna doktoriõppes meditsiinidoktori kraadi omandamisega, TÜ rahvatervise doktorantuuris filosoofiadoktorikraadi omandamisega, samuti taotletakse töötervishoiualast doktorikraadi rahvusvaheliste koolituskursuste kaudu (rahvatervise erialal Brimhealth süsteemis jm) (2003-2006);
pööratakse tähelepanu töö(tegevus)teraapia distsipliinile Tartu Ülikoolis ja kutsenõustamisprogrammide väljatöötamisele kõigil õpetamise tasanditel (2005);
uute õppeainete sisseviimisel tagatakse vajalikul tasemel koolitajate eelnev väljaõpe (2003) ;
täiendkoolitusena korraldatakse täienduskursusi, seminare ja sümpoosione, nähes lektoritena ette kõrgkoolide õppejõude, kõrgelt kvalifitseeritud erialaspetsialiste ning tunnustatud välislektoreid (2003 – 2006);
rahvusvahelise koostöö raames otsitakse võimalusi õpingute läbiviimiseks välisriikides, eelkõige Skandinaaviamaades (2003 – 2006);
Töötervishoiu Keskuse poolt töötatakse töötervishoiuspetsialistide jaoks välja WHO, ILO ja ELi sellealaseid seisukohti kajastavad vajalikus mahus täiendõppeprogrammid ja erialajuhendid (2004 –2006);
töötervishoiu ja tööohutuse seadusest tulenevate õigusaktide rakendamiseks antakse Töötervishoiu Keskuse poolt välja selgitavaid metoodilisi juhendeid ;
arendatakse välja erialane raamatukogu Töötervishoiu Keskuse juures (2003–2005);
luuakse töötervishoiu valdkonda hõlmav teabeotsingusüsteem (2003).
Töötervishoiuteenistuste juhtimise ja osutatavate teenuste kvaliteedi parandamiseks töötada välja koolitusprogrammid järgnevates valdkondades (2004-2005):
klienditeeninduse parandamine ja personali arendamine;
teenistuse kui äriettevõtte juhtimine;
kvaliteedikontrolli juurutamine;
töötervishoiuteenistuse ja ettevõtte ühistegevus kutsehaiguste ja teiste tööga seotud haiguste ennetamisel;
töökeskkonna psühholoogiliste ohutegurite ja vaimse ülekoormuse vältimise tähtsus töö efektiivsuse tõstmisele.
Eesmärk: kvaliteetne koolitustegevus
kvaliteetse koolitustegevuse tagamisel peetakse prioriteetseks kõrgetasemelise, ELi pädevustasemega võrreldava koolitajate kaadri ettevalmistamine, mis muu hulgas eeldab ka vajaliku arvu eri funktsioonidega töötervishoiuspetsialistide kindlaksmääramist;
iga-aastaseks riiklikuks tellimuseks vastavatele kohtadele planeeritakse 5 kohta TÜ arstiteaduskonna töötervishoiu residentuuriõppesse, 3 kohta doktorantuuri-, 5 kohta kutsemagistri- ja 2 kohta teadusmagistriõppesse (2004-2006);
jätkatakse töötervishoiuarstide ja -õdede spetsialiseerumiskursusi ning täiendõpet Töötervishoiu Keskuse juures kvaliteetse teenuse osutamiseks vajaliku spetsialistide arvu saavutamiseni (2003-2006);
koolitajate täiendõppeks kasutatakse ELi abiprogrammide ja projektide ning rahvusvahelistest koolituskursustel osalemise võimalusi (2003–2006);
nähakse ette, et töökeskkonnaalase algõpetusega hõlmatakse ka üldhariduskoolide vanemate klasside õpilased, kes esmakordselt tulevad tööturule (2006);
soovitatakse Haridus- ja Teadusministeeriumil teha töökeskkonnaalase algõpetusega algust põhikooli- ja gümnaasiumiastmes (lõpuklassides), mille käigus õpilasi tutvustatakse töökeskkonna võimalike tervisriskidega erinevatel elualadel ja riskide vältimise või minimeerimise meetoditega (2004).
Läbi aastakümnete on Eestis olnud põhiliseks töötervishoiuvaldkonnaga tegelevaks teadusasutuseks Eksperimentaalse ja Kliinilise Meditsiini Instituut. Instituudi kutsepatoloogia osakonna baasil tekkis 1970-ndatel aastatel Kutsehaiguste Kliinik, mis kuni viimase ajani tegeles kutsehaiguste diagnoosimise ja ekspertiisiga. Eksperimentaalse ja Kliinilise Meditsiini Instituudis läbiviidud töötervishoiualased teadusuuringud võib tinglikult jaotada kolme etappi:
I etapp (1947–1977) - iseloomustab põlevkiviprobleemidega tegelemine. Nimetatud perioodi jooksul ilmus kokku kümme peamiselt venekeelset teadustööde kogumikku.
II etapp (1977–1995) - iseloomustab uurimistööde temaatika avardumine ja viljakas koostöö Soome Töötervishoiu Instituudiga. 1977. a. toimus Soome-Eesti esimene ühissümpoosium Tallinnas, millele järgnes 2–3 aastaste vaheaegadega veel kuus ühissümpoosiumi.
III etapp (1995-2001) - Töömeditsiiniosakonna ümbernimetamine 1995. aastal EKMI Töötervishoiu Keskuseks oli põhimõttelise tähendusega. EKMI Töötervishoiu Keskuse loomise tähendus seisnes selles, et Eesti iseseisva riigina ei vajanud ainuüksi töötervishoiualase teadustööstruktuuri, vaid institutsiooni, kes tegeleks õigusloome, töötervishoiuspetsialistide koolituse ja töö­tervishoiu­­teenistuse loomisega riigis.
2001. a. jäeti Haridusministeeriumi Teaduskompetentsi Nõukogu otsusega ainus EKMI poolt esitatud töötervishoiu valdkonna uurimusteema Eestis “Ekspositsioon tervistohustavatele tööteguritele, nende toime töövõimele, meetmed töövõime säästmiseks ja töövõimelisuse pikendamiseks” finantseerimata. Teadustöö jätkamise mõttes osutus see EKMI-le rängaks löögiks.
Vabariigi Valitsuse 18. veebruari 2003 korraldusega nr 158 korraldatakse 1. maiks 2003 EKMI koos Eesti Tervisekasvatuse Keskuse ja Rahvatervise ja Sotsiaalkoolituse Keskusega ümber Tervise Arengu Instituudiks (TAI).
Teadustöötajate koosseis EKMI-s 2002: Töötervishoiu alal töötab 4 töötajat, neist kaks teadusedoktorit, üks teadustekandidaat ja üks arst-spetsialist. (2000.a.töötas 17 töötajat).
Tartu Ülikooli Tervishoiu Instituudis on töötervishoiualane uurimistöö toimunud seni kahes valdkonnas:
1) psühho-sotsiaalne töökeskkond ja tervis juhtivates-teenindavates ametites (tööstress ja läbipõlemissündroom õpetajatel, arstidel, õdedel), töökoormus, motivatsioon ja tööga rahulolu; vaimne töövõime ja töövägivald;
2) uuringud ruumiõhu sündroomist kontoritöötajate hulgas.
Tartu Ülikooli teadustöötajate koosseis 2002: TÜ Arstiteaduskonna Tervishoiu Instituudis on töötervishoiualastesse projektidesse kaasatud 1 teadur, keskkonna- ja töötervishoiu õppetoolis on 2 inimest õppejõu ülesannetes, kelle töökohustuste hulka kuulub teadustöö, samuti üliõpilaste, magistrantide ja doktorantide juhendamine.
Töötervishoiuga seonduvaid alus- ja rakendusuuringuid (ergonoomia, tööstress, töökeskkonna parameetrid jmt) on teostanud ka Tallinna Tehnikaülikool ning Põllumajandusülikool.
Eesmärk: toimiv teadustöö
Lähtudes töötervishoiu süsteemse ja efektiivse arendamise põhimõtetest, toetatakse senisest enam töötervishoiualast teadustegevust Eesti juhtivates teaduskeskustes (TAI, TÜ). Töötervishoiualase teadustegevuse edendamisel tihendatakse sisulist koostööd riigi- ja teadusasutuste vahel. Teadus- ja rakendusuuringute läbiviimise üldine koordineerimine kuulub Töötervishoiu Keskuse tegevusalasse (2003-2006).
Eesmärk: teostatud järgmised rakendusuuringud:
1) Erinevate kutsealade töötajate ja erinevate soo-vanusgruppide töövõime selgitamine ning inimeste töövõimet mõjutavate tegurite (eriti töötingimuste) hindamine.
2) Ülekoormushaiguste (varajane) diagnostika ja ravi täiustamine; vaimsest ja füüsilisest ülekoormusest tingitud töövõime alanemise astme määramise kriteeriumide väljatöötamine (seonduvate küsimuste teaduslik läbitöötamine – abinõud ülekoormushaiguse ennetamiseks).
3) Kantserogeensete ohuteguritega töökohtade riskihindamine ja preventsioon.
4) Biomonitooringu aluste väljatöötamine erinevate töökeskkonna ohuteguritega (keemiliste, füüsikaliste, bioloogiliste, psühho-füsioloogiliste, ergonoomiliste ja sisekeskkonna mikrokliima) kokkupuutuvate töötajate terviseseisundi hindamisel.
5) Töökeskkonna seisundi ja töötajate tervise hindamise statistilised mudelid; kutsehaiguste ja tööõnnetuste epidemioloogia & statistika; nende tekke-põhjused ja vältimise võimalused
6) Töötervishoiuteenuste osutamise efektiivsed mudelid Eestis; riskianalüüs ja töötaja tervisekontrolli mikro- ja makroökonoomika
realiseeritakse ülalnimetatud töösuunad lühiajaliste (3–4-aastaste) teadusprojektide näol (2003-2006);
töötervishoiu teadus- ja rakendusuuringute otstarbekuse ja tulemuslikkuse indikaatoriteks loetakse uuringute alusel välja töötatud soovitusi ja ettepanekuid, arengumudeleid, teadusartikleid, metoodilisi ja õppematerjale, korraldatud temaatilisi konverentse ja sümpoosione ning ka rahvusvahelistel konverentsidel osalemist ettekannetega uurimistöö tulemuste kohta. Töötervishoiualaste teadus- ja rakendusuuringute süsteemseks ja kõrgetasemeliseks korraldamiseks on vajalik suunata põhitähelepanu juhtivstruktuuride väljaarendamisele (2003-2006).
Eesmärk: olemasolev efektiivne, pädev töötervishoiualane teadusstruktuur
kujundatakse TAI teadusosakonna töötervishoiu üksus efektiivselt toimivaks, pädevate selle ala asjatundjatega komplekteeritud ja vajalikul tasemel finantseeritavaks töötervishoiu rakendusuuringute struktuuriks (2003–2005);
Tartu Ülikooli jt kõrgkoolide õppejõudude ja üliõpilaste teadustegevuse kaudu viiakse uusi teadmisi õppeprogrammidesse, tagades teoreetilise õppematerjali täiustamise ja efektiivsemate meetodite rakendamise erialases praktikas. Töötervishoiualast teadustööd TÜ Arstiteaduskonna kraadiõppes on vaja riiklikult toetada magistrantuuri- ja doktorantuurikohtade rahastamise kaudu, igal aastal eraldatakse TÜ arstiteaduskonnas 3 doktorantuuri, 3 teadusmagistri ja 5 kutsemagistri õppekohta töötervishoiu erialal (2004–2007);
Töötervishoiu Keskuse, TAI teadusosakonna ja Tartu Ülikooli poolt töötatakse välja konkreetne koostöömudel töötervishoiualaste teadus- ja rakendusuuringute teostamiseks (2005);
töötervishoiualaste uuringute valdkonnas teeb TAI teadusosakond koostööd Tallinna Tehnikaülikooli ja teiste juhtivülikoolidega, samuti välisriikide uurimisasutustega (Soome Töötervishoiu Instituut jt) (2003-2006).
Töötervishoiualase tegevuse korraldamine ja koordineerimine ning olukorra analüüs eeldab suure hulga töökeskkonna, töötervishoiuteenistuste tegevuse, kutsehaigestumise jms seonduvate andmete kogumist ja töötlemist. Vabariigi Valitsuse töökeskkonnapoliitika (1998) kohaselt on sellealase informatsiooni ja andmete kogumise põhieesmärk nende süstematiseerimine, analüüs ja levitamine piirkondlikul, riiklikul ja rahvusvahelisel tasandil.
Tähtis on mõista, et mitte ühtki pädevat töötervishoiu- ja tööohutusalast otsust ei ole võimalik teha ilma informatsioonita, mis edastatakse statistika, uuringutulemuste, nõuannete jm. kuju. Et ühiskond on sageli sunnitud lahendama mitmeid probleeme üheaegselt, kerkib paratamatult üles küsimus rohkem või vähem tähtsate tegevuste määratlemisest, oma prioriteetsete tegevuste väljaselgitamisest. Taas annab selleks võimaluse omandatud informatsioon.
Töökeskkonnas ja tööelus üldse on töötaja üheks põhiõiguseks omada teavet asjaoludest, mis teda mõjutavad või võivad mõjutada. Töötaja peab terviseriskide vältimiseks omama täielikku teavet ohutegurite kohta oma töökeskkonnas, tundma häid töö tavasid ning teadma, kuidas kaitsta end võimalike ohtude eest.
Töötervishoiualase infolevi aluseks Eestis on:
käesolev Eesti Töötervishoiu Arengukava (aastani 2007);
Eesti töökeskkonnapoliitika dokument (1998);
Töötervishoiu Keskuse ülesandeid ja funktsioone käsitlevad asjakohased sätted TTSis ja asjakohastes Sotsiaalministri määrustes;
Eesti riiklik infotehnoloogia programm.
Käesolevat perioodi tervikuna iseloomustab andmebaaside vähesus ja andmete fragmentaarsus ning lünklikkus, infolevi teatav juhuslikkus. Ettevõtted, töötervishoiustruktuurid ja muud huvigrupid valdavad väga erineva taseme ja ulatusega infot, kasutades seda väga erineval moel. Puudub ühtne arusaam sellest, millist infot ja kellelt on vaja koguda ning kus andmebaasid peavad asuma. Täit selgust pole selleski, milliste indikaatorite põhjal tuleks riigis tervikuna ja eri tasanditel hinnata töötervishoiualast olukorda.
Massimeedia kaudu laia elanikkonda puudutav infolevi töötervishoiu vallas on senini olnud suhteliselt juhusliku iseloomuga ja ka ühekülgne. Parem on infovahetus töötervishoiu spetsialistide vahel, seda tänu märkimisväärsetele arengutele internetiühenduses.
Oluliseks informatsiooniallikaks nii laiale üldsusele kui ka selle ala spetsialistidele on aastaid olnud ajakiri “Eesti Töötervishoid”, mis ilmub juba kümnendat aastat. Ülalnimetatud PHARE-Twinning projekti tegevuste raames alustati töötervishoiu keskraamatukogu väljaarendamisega Töötervishoiu Keskuses, anti välja infolehti, korraldati pressikonverentse jm.
Töötervishoiu infovahetuse edendamise seisukohast on olulist rolli mänginud traditsiooniks muutunud töötervishoiupäev iga aasta septembrikuus.
Kahjuks puudub käesoleval ajal veel ühtne riiklik töökeskkonna (sh töötervishoiu) infovahetuse süsteem ja avalik andmevõrgustik, kuigi näiteks Tööinspektsioon valdab suhteliselt adekvaatset infot riigi töökeskkonna, kutsehaigestumiste ja tööõnnetuste kohta. Ühtse infovahetuse süsteemi ja andmevõrgustiku loomisega alustati PHARE-Twinning projekti raames.
Infolevi ja -süsteemide arengu seisukohast tuleb pidada oluliseks praegu toimivat Läänemeremaade töökeskkonnavõrgustikku TELEMATIC, mille internetileheküljel saab vajalikku teavet regiooni 10 riigi töökeskkonnapoliitika põhidokumentide, töökeskkonnasüsteemi struktuuri ja institutsioonide, vastava õigusbaasi (seadused, määrused jm riiklikud dokumendid), statistika, koolituse, konverentside jms kohta.
Sotsiaalministeeriumi tööosakonna ning Tööohutuse ja Töötervishoiu Euroopa Agentuuri (Bilbao) poolt viidi ellu koostööprojekt (2001–2002), mille peaeesmärgiks oli arendada osapoolte vahelist infolevi tööohutuse ja töötervishoiu valdkonnas ning luua Sotsiaalministeeriumi sellealane internetilehekülg, kust oleks võimalik saada samalaadset teavet, nagu seda pakuvad analoogilised Euroopa Liidu liikmesriikide internetileheküljed.
Eesmärk: töötervishoiualane infovõrk
viiakse ellu ja arendatakse edasi PHARE-Twinning projekti “Toetus Eesti töötervishoiu sektorile” rakendamise käigus välja töötatud “Eesti töötervishoiu infolevi strateegia” põhisuundi (2003–2006);
tehakse infolevi valdkonnas koostööd Põhjamaade, Euroopa Liidu, samuti asjaomaste rahvusvaheliste organisatsioonidega ja Läänemeremaade töökeskkonna infovõrgustiku liikmetega (2003-2006);
selgitatakse välja infolevivajadus ja sihtgrupid (2003);
TTK ja Tööinspektsioon arendavad välja töötervishoiu (töökeskkonna) valdkonda hõlmava infovõrgu, mis kaardistaks kogu sellealase olukorra ja tegevuse, aitaks kaasa materiaalse ja inimressursi optimaalsele jaotumisele piirkonniti, looks ühtsed tööpõhimõtted (2005);
TTK ja Sotsiaalministeeriumi tööosakond tutvustavad töötervishoiu ja tööohutuse põhiseisukohti ja poliitikat erinevatele huvigruppidele ja otsustajatele (2003-2006);
nähakse iga-aastastes töötervishoiu tegevuskavades ette tegevusi, mis on suunatud vajaliku info paremale kättesaadavusele ettevõttes (2003-2006);
võetakse meetmeid elanikkonna üldise töötervishoiualase teadlikkuse tõstmiseks (2003-2006);
korraldatakse ja arendatakse ning täiustatakse info kogumise ja levitamise viise (2003–2006);
suheldakse massimeediaga ja propageeritakse töötervishoidu kui elukvaliteedi parandamise olulist vahendit (2003–2006);
asjakohaste institutsioonide võrdõiguslikku printsiipi järgides arendatakse edasi töökeskkonna- ja töötervishoiualast riiklikku infovõrgustikku „Eesti Töötervishoid“, seal hulgas sellealast infoserverit www.tervishoid.ee (2003–2007);
töötatakse välja mudelid ühetaoliste andmebaaside koostamiseks ja tehnilised lahendused nende haldamiseks (2004–2005);
arendatakse infotehnoloogilist koostööd kõigi töötervishoiustruktuuride vahel (2003–2006);
luuakse ja võetakse kasutusele erinevad infoedastuskanalid, täiendatakse ja laiendatakse ühtlustatud andmebaaside kasutamist (2003–2006).
Eesmärk: välja töötatud töötervishoiu indikaatorid ühtse infosüsteemi jaoks
moodustada laiapõhjaline (Sotsiaalministeerium, Tööinspektsioon, Töötervishoiu Keskus, töötervishoiu teenistused, WHO esindaja, tööandjate ja töötajate organisatsioonid jt) töörühm (2004);
ühtse infosüsteemi loomisel pidada esmatähtsaks põhi- ja täiendavate indikaatorite kindlaksmääramise, mille abil on võimalik hinnata töötervishoiu olukorda riigis (2004-2005);
määratleda vajaminev andmestik(2004);
määratleda andmete haldajad(2005);
määratleda andmete kogumise ning vahetamise kord ja kanalid (2005).
Eesmärk: loodud kutsehaiguste, tööst põhjustatud haigestumiste ja tööõnnetuste registrid
arendada töötervishoiualase infotehnoloogia valdkonnas tihedat koostööd Tööinspektsiooni ja Töötervishoiu Keskuse vahel, loomaks ettevõtete töökeskkonna ning kutsehaigestumiste, tööst põhjustatud haigestumiste ja tööõnnetuste registrid (2003-2004);
koostöö tõhustamiseks luua asjakohased ad hoc ühiskomisjonid (töörühmad). Tööinspektsioonil ja Töötervishoiu Keskusel näha oma tegevus- ja arengukavades ette asjakohaseid (ühis)meetmeid ja (ühis)üritusi ülalnimetatud registrite loomiseks ja andmebaasi laiendamiseks. Registrid tagavad ülevaate saamine töötervishoiu ja töökeskkonna alasest tegevusest vabariiklikul tasandil, mis võimaldaks hinnata hetke olukorda, tuua välja kitsaskohti, jaotada optimaalselt olemasolevaid materiaalseid ja inimressursse, ühtlustada tööd erinevate ametkondade vahel, hinnata töötervishoiualase teenuse kvaliteeti ning püstitada kaugemaid poliitilisi ja majanduslikke eesmärke (2003-2004).
Eesmärk: töötervishoiualase teabe ja heade tavade levik
Töötervishoiu Keskusel koos Tööosakonnaga korraldada WHO ja ILO töötervishoiualaste juhendmaterjalide ning metoodiliste soovituste, samuti nn head tava tutvustavate materjalide ja juhiste tõlkimist ning trükis avaldamist (2003-2006);
pidada töötervishoiuteenuste osutajate kutsealase arengu seisukohalt oluliseks juhendite väljatöötamist töötervishoiuteenistuste juhtimise ja teenuse osutamise korraldamise kohta (struktuuriüksuste juhtimine, klienditeenindus, infotehnoloogia kasutamine jne) (2004-2005);
Töötervishoiu Keskusel ja Tööinspektsioonil koos Tööosakonnaga töötada välja asjakohaseid juhend- ja õppematerjale, reageerides adekvaatselt olulistele muutustele seoses töötingimuste, ettevõtluse ja tööjõu iseloomuga (2003 ja 2006);
Töötervishoiu Keskusel ja Tööinspektsioonil (kooskõlastatult Tööosakonnaga) näha oma iga-aastastes tööplaanides ja tegevuskavades ette töötervishoiu (töökeskkonna) edendamist ja sellesisuliste õigusaktide rakendamist käsitlevate trükiste ja muude materjalide, samuti töötervishoiuarstidele ja teistele töötervishoiuspetsialistidele ning tööinspektoritele mõeldud juhis- ja õppematerjalide väljaandmist (2003-2006).
Eesmärk: töötervishoiuteenuse optimeerimine ja lihtsustamine
luuakse töötervishoiuteenust pakkuvate institutsioonide keskne infoserver , mille ülesandeks on tagada töökeskkonda puudutava andmebaasi (kontrollitud ettevõtete andmete) kättesaadavus (2005);
luuakse töökeskkonnastruktuuridele võimalused vajaliku statistika saamiseks ning üldsuse sellekohaseks teavitamiseks (2003).
tagatakse ulatuslik ja igal ajahetkel kättesaadav statistika, mis võimaldab paremini juhtida töötervishoiu tegevust riigis, selgitada välja kitsaskohad ja probleemid ning määratleda töötervishoiu- ja töökeskkonnaalaseks tegevuseks vajalikke inim- ja materiaalseid ressursse. Keskne andmebaasiserver ja ühtne eestikeelne tööprogramm annab järgmised võimalused töö efektiivsemaks muutmiseks:
a. võimaldab teha uuringuid ja koguda andmeid optimaalselt ja väiksema ajakuluga;
b. võimaldab teenuse pakkujatel jälgida turul pakutavat ning vältida juba tehtud uuringute tarbetut kordamist (ettevõtete topeltkontrollimine jms), annab võimaluse suunata oma tegevuspiirkonda, kus selle järele on nõudlus;
c. võimalus jälgida töötaja kutseanamneesi ja ambulatoorset kaarti;
d. võimaldab koostöö arendamist töötervishoiuteenuse pakkujate ja perearstide vahel.